Juuli 2015

Juuli 2015, kroonika

2015. aasta juuli algas kolmapäeval ja lõppes 31 ööpäeva pärast reedel.

1. juuli

 Ameerika Ühendriikides Tennessee osariigi idaosas Blounti maakonnas sõitis kesköö paiku teelt välja gaasi vedanud kaubarong, mille üks vagunitest süttis õnnetuse tõttu põlema. 25 inimest vajas mürkgaaside sissehingamise tõttu haiglaravi, lisaks evakueeriti õnnetuse piirkonnast umbes 5000 inimest.
 Ameerika Ühendriikides Oregoni osariigis jõustus seadus, millega legaliseeriti kanepi kui mõnuaine tarvitamine, kasvatamine ja müük.
 Austraalias vannutati Victoria osariigi kubernerina ametisse Linda Dessau.
 Egiptuses Siinai poolsaarel toimunud terrorirünnakus hukkus vähemalt 17 Egiptuse sõdurit. Vastutuse rünnaku eest võttis äärmusliku islamiorganisatsiooni Islamiriik Egiptuse haru. Järgmisel päeval korraldas Egiptuse armee vastuoperatsiooni, milles hukkus armee teatel 35 islamistlikku võitlejat.
 Kuuba pealinnas Havannas avati riigi esimene traadita internetiühendust võimaldav kohtvõrk.
 Rootsi teatas otsusest liituda partnerriigina Eestis Tallinnas tegutseva NATO küberkaitsekoostöö keskusega.
 Eesti välisminister Keit Pentus-Rosimannus teatas pärast eelmisel päeval langetatud Tallinna Ringkonnakohtu otsust, mille kohaselt oli ta kaasvastutav oma isa juhitud ettevõtte Autorollo pankrotis, et astub välisministri ametikohalt tagasi.
 Eesti maaeluminister Urmas Kruuse oli visiidil Pärnu maakonnas.
 Tallinnas jõustusid alkoholimüügi piirangud, mille kohaselt ei saa üle 22% alkoholisisaldusega jooke osta enam tanklate kauplustest ja kauplustest, mille üldpindala jääb alla 150 m².
 Tallinnas Haabersti linnaosas Väike-Õismäe asumis aadressil Paldiski maantee 177 ähvardas oma korterisse sulgunud mees maja lõhkekehaga õhku lasta. Maja elanikud evakueeriti, lõhkeainet majast ei leitud ja pärast kinnipidamist anti 77-aastane ähvardaja tema tervise kontrollimiseks arstide hoole alla.

2. juuli

 2016. aasta Ameerika Ühendriikide presidendivalimised: Ameerika Ühendriikides teatas endine senaator Jim Webb, et kavatseb pürgida Demokraatliku Partei presidendikandidaadiks.
 Colombia pealinnas Bogotás plahvatas kaks väikest lõhkekeha, plahvatustes sai vigastada kokku 7 inimest. Kuigi plahvatuste korraldamise eest keegi vastutust ei võtnud, kahtlustati nende korraldamises vasakpoolset relvarühmitust FARC.
 Filipiinidel läks peatselt pärast Ormoci sadamast väljumist ümber parvlaev Kim Nirvana 192 reisija ja meeskonnaliikmega pardal. Hukkus 56 inimest.
 Hiina Xinjiangi piirkonda tabas 6,4-magnituudine maavärin, mille epitsenter asus 20 km Hotani linnast loodes. Maavärina tõttu hukkus 4 ja sai vigastada vähemalt 48 inimest.
 Prantsusmaal võitis paremäärmusliku erakonna Rahvusrinne auesimees Jean-Marie Le Pen kohtus oma tütart, erakonna esimeest Marine Le Peni, kes oli taotlenud isalt auesimehe tiitli äravõtmist ja tema volituste peatamist erakonna liikmena.
 Ukraina Ülemraada kinnitas president Petro Porošenko ettepanekul Ukraina Julgeolekuteenistuse uueks juhiks Vassõl Hrõtsaki.
 Eestis oli ametlikul visiidil Uus-Meremaa riigivaraminister Todd McClay, kes kohtus siin Eesti riigihaldusministri Arto Aasa ja välisministri Keit Pentus-Rosimannusega.
 Tartu Ülikooli rektor Volli Kalm jättis ametisse kinnitamata valimiskogu otsuse Garri Raagmaa valimisest Tartu Ülikooli Viljandi Kultuuriakadeemia direktoriks. Ametisse kinnitamata jätmise aluseks sai valimiskogu liikme Helir-Valdor Seederi kaebus, mille kohaselt oli direktori valimise protseduur vastuolus akadeemia põhikirja ja ülikooli salajase hääletamise korraga.

3. juuli

 Hollandi politsei vahistas Haagis öösel jätkunud rahutuste käigus üle 200 inimese. Rahutused linna peamiselt immigrantidega asustatud Schilderswijki linnaosas algasid 29. juunil pärast kariibi päritolu mehe surma politsei valve all, kuid kasvasid protestimeeleavaldustest kiiresti üle teismeliste sihipäratuks vandalismiks.
 Hondurase pealinnas Tegucigalpas toimus seni suurim meeleavaldus, millel nõuti korruptsiooniskandaali sattunud president Juan Orlando Hernándeze tagasiastumist. Meeleavaldusel osales ligi 60 000 inimest.
 Paavst Franciscus avaldas arvamust, et roomakatoliku kirikul ei peaks olema eluaegseid juhte, sest muidu ähvardab kirikut oht muutuda diktatuuririikide sarnaseks moodustiseks. Paavst rõhutas, et vaimulikud positsioonid on teenistuskohad ja neil teenimisel peaksid kehtima ametiaja piirangud.
 Prantsusmaa võimud teatasid, et ei rahulda WikiLeaksi asutaja Julian Assange'i varjupaigataotlust.
 Taani parlamendi Folketingi esimeheks valiti häältega 87:16 Taani Rahvapartei liige Pia Kjærsgaard, kellest sai Taani ajaloo esimene naissoost parlamendi spiiker.
 Eestis toimus riigireformi nõukoja esimene istung, mida juhatas riigihaldusminister Arto Aas.
 Eesti välisministeeriumis kuulutasid Eesti välisminister Keit Pentus-Rosimannus ja Läti välisminister Edgars Rinkēvičs välja Eesti-Läti ja Läti-Eesti tõlkeauhinna võitja, kelleks sai sel aastal eesti kirjanik Contra.
 Eesti sotsiaalkaitseminister Margus Tsahkna kinnitas uueks soolise võrdõiguslikkuse ja võrdse kohtlemise volinikuks oma erakonnakaaslase Liisa Pakosta. Samal päeval teatas Pakosta, et esitas avalduse Isamaa ja Res Publica Liidust lahkumiseks. Uue voliniku ametiaeg algab 3. oktoobril.
 Eestis loobus Maanteeameti peadirektori ametist sellele ametikohale kuulutatud konkursi võitnud Lauri Lugna, sest siseminister Hanno Pevkur otsustas esitada Lugna siseministeeriumi uueks kantsleriks.

4. juuli

 Filipiinide politsei esitas seoses parvlaeva Kim Nirvana uppumisega süüdistuse parvlaeva omanikule ja meeskonnale. Kokku esitati süüdistus 19 inimesele.
 Horvaatias vahistati raha kõrvaldamises ja maksupettustes süüdistatuna jalgpalliklubi Dinamo Zagreb juhatuse esimees Zdravko Mamić ja tema treenerist vend Zoran Mamić. Politsei hinnangul on vendade tegevus klubile seitsme aastaga maksma läinud üle 17 miljoni USA dollari.
 Põhja-Küprose Türgi Vabariigis astus tagasi peaminister Özkan Yorgancioglu.
 Tonga pealinnas Nuku‘alofas krooniti ametlikult kuningas Tupou VI, kes tuli troonile juba 2012. aastal.
 Tuneesia president Muḩammad al-Bājī Qā‘id as-Sabsī kuulutas juuni lõpus Sousse'i linna lähistel toimunud terrorirünnaku tõttu riigis välja eriolukorra. 
 UNESCO maailmapärandi komitee kuulutas Saksamaal toimunud aastakoosolekul välja 11 uut objekti, mis kanti UNESCO maailmapärandi nimistusse. Teiste seas pääsesid nimistusse Champagne'i viinamarjakasvatused Prantsusmaal, Diyarbakıri kindlus Türgis ja Singapuri botaanikaaed.

5. juuli

 Egiptuse armee korraldas Siinai poolsaarel sõjalise maa- ja õhuoperatsiooni islamistide vastu. Ametlikel andmetel hukkus valitsusvägede rünnakutes 63 islamistlikku võitlejat.
 Kreekas toimus rahvahääletus rahvusvaheliste laenuandjate uue abipaketi tingimuste üle, mille kohaselt peaks riik sisse viima täiendavad maksutõusud ja riiklike kulutuste kärped. Rahvahääletusel osalenutest hääletas 61% uue abipaketi tingimuste vastu. Suurima opositsioonierakonna Uus Demokraatia esimees, endine peaminister Antónis Samarás teatas, et astub referendumi tulemuste tõttu erakonna esimehe ametist tagasi.
 Nigeeria keskosas Josi linnas toimunud kahes pommiplahvatuses, millest üks tabas restorani ja teine mošeed, hukkus vähemalt 44 inimest. Kuigi rünnaku eest keegi vastutust ei võtnud, langes kahtlus islamistlikule äärmusrühmitusele Boko Haram.
 Paavst Franciscus alustas oma ametiaja esimest ametlikku visiiti Lõuna-Ameerikas, mille raames ta külastab Ecuadori, Boliiviat ja Paraguayd.
 Eesti kultuuriminister Indrek Saar ja kultuuriministeeriumi asekantsler Hillar Sein alustasid neli päeva kestvat visiiti Prantsusmaal Avignonis, et osaleda rahvusvahelisel Avignoni teatrifestivalil. Festivali selleaastases põhiprogrammis on esimest korda lavastus Eesti teatrilt – "Mu naine vihastas" teatrilt NO99.
 Tartumaal Tõrvandis toimunud laste sünnipäevapeol juhtus raske õnnetus, milles hukkus kaks ja sai raskelt vigastada kolm väikest last. Õnnetus juhtus laste sünnipäevapeol kui seal atraktsioonina kasutatud batuut õhku tõusis ja sellel hüpanud lapsed maha kukkusid.

6. juuli

 Kreeka rahandusminister Giánis Varoufákis teatas, et astub tagasi, tuues põhjuseks mitmete euroala rahandusministrite soovimatuse temaga edaspidi läbirääkimisi pidada. Uueks rahandusministriks nimetati Efkleídis Tsakalótos. Kreeka pangaliit aga teatas, et Kreeka pangad jäävad suletuks veel vähemalt kolmeks päevaks.
 Läti valitsus otsustas erakorralisel istungil, et Läti on valmis järgmise kahe aasta jooksul vabatahtlikult vastu võtma kuni 250 pagulast.
 Põhja-Küprose Türgi Vabariigi president Mustafa Akıncı tegi ettepaneku Ömer Kalyoncule uue valitsuse moodustamiseks.
 Ungari parlament võttis vastu seaduse, mis karmistas reegleid Ungaris asüüli andmiseks ja lõi õigusliku raamistiku Serbia piirile illegaalset immigratsiooni piirava tara rajamiseks.
 Venezuela president Nicolás Maduro teatas, et kutsub territoriaalvaidluste tõttu Guyanast tagasi suursaadiku. 
 Eestis Valgamaal algas Noorte Kotkaste ja Kodutütarde neli päeva kestev suvelaager.

7. juuli

 Ameerika Ühendriikides otsustas Lõuna-Carolina osariigi senat häältega 36:3 eemaldada Charlestonis osariigi kapitooliumi juures lehviv Ameerika Riikide Konföderatsiooni lahingulipp, mida hakati iseäramis rohkelt kritiseerima kui rassistlikku sümbolit pärast 17. juunil toimunud tulistamist kohalikus afroameeriklaste kirikus. Järgmisel päeval kiitis otsuse häältega 93:27 heaks ka osariigi esindajatekoda. Lipp langetati kapitooliumi hoone juures reedel, 10. juulil.
 Ameerika Ühendriikide ajaleht USA Today avaldas andmed, mille kohaselt on kavas vähendada aastatel 2016–2017 riigi relvajõudude koosseisu 40 000 sõjaväelase ja 17 000 tsiviilisiku võrra.
 Belgias Brüsselis toimus euroala riigijuhtide erakorraline tippkohtumine, millel osales ka Eesti peaminister Taavi Rõivas. Kohtumisel otsustati anda Kreekale aega kuni 12. juulini uue ja rahvusvahelistele laenuandjatele vastuvõetava reformikava esitamiseks, mis kindlustaks riigile järgmise abipaketi. Ka Euroopa Keskpank kinnitas, et jätkab kuni selle ajani Kreeka pankade likviidsuse tagamist.
 Eestis astusid tagasi Tallinna Tehnikaülikooli kuratooriumi neli liiget, teiste seas ka kuratooriumi esimees Sandor Liive. Seetõttu lükkus edasi ka Jaak Aaviksoo kinnitamine ülikooli rektoriks.

8. juuli

 Guatemala kohtuekspertiisikomisjon leidis, et riigi endine sõjaväeline diktaator, 89-aastane Efraín Ríos Montt ei ole vaimsest tervisest tulenevatel põhjustel võimeline kohtu alla minema. Ríos Montti süüdistatakse genotsiidi korraldamises Guatemala kodusõja ajal 1980. aastatel.
 Guineas esitati endisele sõjaväelisele diktaatorile Moussa Dadis Camarale süüdistus 150 inimese tapmises valitsusvastaste meeleavalduste ajal 2009. aastal pealinna Conakry' staadionil.
 Itaalias Napolis mõistis kohus riigi endise peaministri Silvio Berlusconi süüdi 2006. aastal senaatorile altkäemaksu andmises. Karistuseks määrati Berlusconile kolm aastat vangistust ja viieaastane avalikus ametis töötamise keeld.
 Kreeka valitsus otsustas, et jätab Kreeka pangad suletuks ja sularaha väljavõtmisele pangaautomaatidest kehtestatud piirangud jõusse kuni 13. juulini.
 Läti presidendina astus ametisse Raimonds Vējonis. Samal päeval kinnitas Seim riigi uueks kaitseministriks Vējonise asemel Raimonds Bergmanise.
 Myanmari võimud määrasid parlamendivalimiste toimumise kuupäevaks 8. novembri. Need saavad olema esimesed täielikult vabad valimised viimase 25 aasta jooksul.
 Prantsusmaal peatas kohus paremäärmusliku erakonna Rahvusrinne sisehääletuse partei asutajalt ja auesimehelt Jean-Marie Le Penilt partei liikmestaatuse äravõtmise küsimuses. Jean-Marie Le Pen on tülis oma tütre, erakonna esimehe Marine Le Peniga, kes on süüdistanud isa partei maine kahjustamises.
 Tuneesia peaminister Habib Essid teatas, et tema valitsus plaanib rajada piirile Liibüaga 160 km pikkuse müüri, mille eesmärk on tõkestada äärmuslike islamistide ebaseaduslikku pääsu Tuneesiasse.
 Venemaa vetostas ÜRO Julgeolekunõukogu resolutsiooni, mis oleks tunnistanud 1995. aastal Bosnia ja Hertsegoviinas Srebrenicas aset leidnud bosnialaste tapmise genotsiidiks.
 Eesti president Toomas Hendrik Ilves nimetas Eesti uueks suursaadikuks Etioopias Sander Soone.

9. juuli

 Kreeka peaminister Aléxis Tsípras esitas rahvusvahelistele võlausaldajatele meetmete kava, mis oli Kreeka uue abipaketi eeltingimuseks. Kava sisaldab suurt hulka kärpeid ja maksutõuse, mille rahvas 5. juulil toimunud rahvahääletusel maha hääletas.
 Luksemburgis algas Euroopa Liidu sise- ja justiitsministrite mitteametlik kahepäevane kohtumine, kus osales ka Eesti siseminister Hanno Pevkur.
 Türgi president Recep Tayyip Erdoğan tegi Õigluse ja Arengu Partei esimehele, peaminister Ahmet Davutoğlule ülesandeks moodustada uus valitsus.
 Ugandas vahistati riigi endine peaminister Amama Mbabazi, keda valitsus süüdistas sanktsioneerimata rahvakogunemiste korraldamises. Mbabazi on ametis oleva presidendi Yoweri Museveni üks peamisi vastaskandidaate 2016. aasta presidendivalimistel.
 Eestis oli oma esimesel ametlikul visiidil Läti president Raimonds Vējonis, kes kohtus siin Eesti presidendi Toomas Hendrik Ilvese ja XIII Riigikogu esimehe Eiki Nestoriga.
 Eestit külastas Ameerika Ühendriikide armee Euroopa vägede logistikaülem kindralmajor Duane Gamble, kes tutvus visiidi raames Tapa sõjaväelinnakuga.

10. juuli
 Filipiinidel algas toidumürgistuse puhang. 
 Somaalia pealinnas Muqdishos ründas äärmuslik islamiliikumine Ash-Shabāb kahte hotelli, millest üks asus parlamendihoone lähistel. Rünnakutes hukkus vähemalt viis inimest.
 Türgi kõrgeim administratiivkohus tunnistas Ankarasse Atatürgi metsafarmi territooriumile rajatud uue presidendipalee ehitamise seadusevastaseks ja tühistas varasemad Ankara linnavõimu otsused, mis olid palee rajamise heaks kiitnud.
 Eestis kiitis Reformierakonna juhatus heaks välisministeeriumi asekantsleri Marina Kaljuranna kandidatuuri välisministri ametikohale.
 Saaremaal Kuressaares algasid 12. juulini kestvad 14. Eestimaa suvemängud.

11. juuli

 Bosnia ja Hertsegoviinas Srebrenica linnas toimus Srebrenica massimõrva 20. aastapäeva mälestusüritus, millel osales teiste seas ka Serbia peaminister Aleksandar Vučić. Peaminister Vučić oli sunnitud tseremoonialt põgenema, sest teda rünnati verbaalselt ja loobiti seejärel kividega. Bosnia ja Hertsegoviina presidentuur mõistis toimunud rünnaku hukka.
 Egiptuse pealinnas Kairos plahvatas Itaalia konsulaadi ees autopomm. Hukkus vähemalt üks inimene, veel mitu inimest sai vigastada, kuid puhkepäeva tõttu oli konsulaat suletud ja seetõttu viibis hoones vähe inimesi. Vastutuse rünnaku eest võttis islamistlik äärmusorganisatsioon Islamiriik.
 Mehhikos põgenes rangeima režiimiga Altiplano vanglast riigi üks võimsamaid narkoärimehi Joaquín Guzmán Loera. Ta oli vanglas viibinud kokku 17 kuud ja põgenes 1,5 km pikkuse tunneli kaudu. Tegemist on teise korraga, mil Joaquín Guzmán Loera on range režiimiga vanglast põgenema pääsenud.
 Myanmari opositsioonijuht Aung San Suu Kyi teatas, et tema erakond Rahvuslik Liit Demokraatia Eest osaleb sügisestel parlamendivalimistel.
 Suurbritannias Londonis võitis ameerika tennisist Serena Williams 2015. aasta Wimbledoni turniiri naiste üksikmängus.
 Eestis taastati reisirongiühendus Venemaa pealinna Moskvaga. Uus rongiliin, mille esimene koosseis jõudis Tallinna Balti jaama Moskvast kell 13.38, sõidab kahe linna vahel Peterburi kaudu. Liini opereerib Venemaa Raudteede tütarettevõte Federalnaja Passažirskaja Kompanija.

12. juuli

 Afganistanis Khowsti provintsis õhkis sõjaväebaasi juures ennast enesetaputerrorist. Plahvatuses hukkus vähemalt 33 inimest, enamikus naised ja lapsed. Tegemist oli Camp Chapmani nime all tuntud baasiga, mida kasutas varem Luure Keskagentuur.
 Belgias Brüsselis toimus euroala rahandusministrite kohtumine Kreeka võlakriisi küsimuses. Kohtumisel osales ka Eesti rahandusminister Sven Sester.
 Belgias Brüsselis algas euroala valitsusjuhtide ja riigipeade kohtumine Kreeka võlakriisi küsimuses. Kohtumisel osales ka Eesti peaminister Taavi Rõivas.

13. juuli

 2016. aasta Ameerika Ühendriikide presidendivalimised: Wisconsini kuberner Scott Walker teatas sotsiaalmeedia vahendusel oma kavatsusest pürgida Vabariikliku Partei presidendikandidaadiks.
 Belgias Brüsselis jõudsid euroala valitsusjuhid ja riigipead kokkuleppele Kreekale pakutava kolmanda abipaketi tingimustes. Ametlikel andmetel näeb uus abipakett ette kolme aasta jooksul kuni 86 miljardi euro eraldamise Kreekale. Abipaketi tingimuste jõustumiseks peavad need saama ka heakskiidu mitme euroala riigi parlamendis.
 Nigeeria president Muhammadu Buhari vallandas riigi maa-, õhu- ja mereväe ülemad. Ülemate ametist vabastamise põhjus oli relvajõudude suutmatus tõrjuda islamistliku äärmusorganisatsiooni Boko Haram rünnakuid.
 Rumeenia riigiprokuratuur esitas peaminister Victor Pontale ametliku korruptsioonisüüdistuse. Peaministrit süüdistatakse maksudest kõrvalehoidmises, pettuses ja rahapesus ajal, mil ta tegutses advokaadina.
 Venemaal Omskis varises öösel osaliselt kokku õhudessantväelaste neljakorruseline barakk, kus viibis õnnetuse ajal 300 inimest. Hukkus vähemalt 23 sõjaväelast, 19 sõjaväelast õnnestus rusude alt elusalt välja tuua.

14. juuli

 Austrias Viinis allkirjastati tuumalepe Iraani ja kuue suurriigi (Ameerika Ühendriigid, Hiina, Prantsusmaa, Saksamaa, Suurbritannia, Venemaa) vahel. 
 Suriname parlament valis riigi presidendiks tagasi ainsana sellele kohale kandideerinud Dési Bouterse.
 Eestis viibis ametlikul visiidil Hiina aseterviseminister Sun Zhigang, kes allkirjastas Eesti tervise- ja tööministri Rannar Vassiljeviga tervise ja meditsiini alase koostöö vastastikuse mõistmise memorandumi.
 Eestis vabanes Harku ja Murru vanglast raha omastamises süüdi mõistetud endine poliitik ja seltskonnategelane Anna-Maria Galojan. Samal päeval andis ta pressikonverentsi, kus teatas, et kavatseb kaevata Eesti riigi vanglas valitsenud tingimuste tõttu Euroopa Inimõiguste Kohtusse.

15. juuli

 Kreeka parlament kiitis opositsiooni häälte toel heaks Kreeka kolmanda rahvusvahelise abipaketi tingimused, kuigi mitmed valitseva erakonna Syriza saadikud hääletasid nende vastu. Kokku toetas tingimusi 229 saadikut, vastu oli 64.
 Liibanoni parlamendis ebaõnnestus kvoorumi puudumise tõttu presidendivalimiste järjekordne voor. Uus valimisvoor määrati 12. augustiks.
 Põhja-Küprose Türgi Vabariigis avalikustas peaminister Ömer Kalyoncu oma valitsuskabineti koosseisus.
 Venemaa president Vladimir Putin määras 2016. aasta parlamendivalimiste kuupäevaks 18. septembri. Algselt pidid valimised toimuma 4. detsembril 2016.
 Eesti president Toomas Hendrik Ilves vabastas Keit Pentus-Rosimannuse välisministri ametist ja nimetas uueks välisministriks Marina Kaljuranna.

16. juuli

 Ameerika Ühendriikides Tennessee osariigis Chattanooga linnas avas 24-aastane Mohammod Youssuf Abdulazeez tule esmalt sõjaväe värbamiskeskuses ja seejärel ka mereväe reservide keskuses. Kokku hukkus tulistamises 4 mereväelast ja veel 3 inimest sai vigastada. Hiljem suri üks haavata saanud mereväelane veel haiglas. Politsei lasi ründaja tulevahetuse käigus maha.
 Ameerika Ühendriikides Colorado osariigis mõistis ringkonnakohus esimese astme mõrvas süüdi 2012. aastal Aurora kinotulistamise toime pannud James Eagan Holmesi.
 Bosnia ja Hertsegoviina koosseisu kuuluva Serblaste Vabariigi parlament kiitis 45 poolthäälega heaks president Milorad Dodiku ettepaneku korraldada referendum küsimuses, kas serblaste suhtes väidetavalt eelarvamuslikult käituval Bosnia ja Hertsegoviina kohtul on õigust kohut mõista Serblaste Vabariigi kodanike üle.
 Burkina Faso president Michel Kafando võttis endale kaitseministri portfelli, mis seni kuulus peaminister Yacouba Isaac Zidale.
 Euroala rahandusministrid kiitsid telefonikonverentsil heaks 7 miljardi euro suuruse sildlaenu andmise Kreekale. Ühtlasi teatas Euroopa Keskpank, et suurendab Kreeka pankade likviidsuse tagamiseks mõeldud hädarahastust, andes Kreeka pankadele 900 miljonit eurot nädalas.
 Euroopa Komisjon avas kaks ametlikku uurimist pooljuhte tootva Ameerika Ühendriikide ettevõtte Qualcomm vastu, et selgitada välja, kas firma on rikkunud Euroopa Liidu konkurentsiseadusi.
 Jaapani parlamendi alamkoda kiitis heaks kaks seaduseelnõud, mis lubavad Jaapani relvajõududel esimest korda pärast Teist maailmasõda osaleda välismissioonidel.
 Luksemburgis algas Euroopa Liidu liikmesriikide töö- ja sotsiaalministrite kohtumine, millel Eestit esindab tervise- ja tööminister Rannar Vassiljev.
 Eestis andis XIII Riigikogu ees ametivande ja astus sellega ametisse välisminister Marina Kaljurand.
 Eesti valitsus nimetas haridus- ja teadusminister Jürgen Ligi ettepanekul Tallinna Tehnikaülikooli kuratooriumi liikmeteks Gunnar Oki, Anneli Heinsoo, Ülo Jaaksoo, Väino Kaldoja ja Robert Kiti.

17. juuli

 Bosnia ja Hertsegoviina presidentuuri esimeheks sai horvaadi poliitik Dragan Čović.
 Kreeka peaminister Aléxis Tsípras vabastas ametist energeetikaministri Panagiótis Lafazánise ja veel kaks aseministrit. Kõik kolm ministrit olid parlamendis hääletanud kolmanda rahvusvahelise abipaketi tingimuste heakskiitmise vastu.
 Kreeka pank Eurobank omandas 1 euro eest teise Kreeka panga Alpha Banki kontorite võrgustiku Bulgaarias. Tehingu eesmärk on suurendada Alpha Banki likviidsust ja kaitsta Bulgaariat Kreeka võlakriisi mõjude laienemise eest sellesse Euroopa Liidu vaeseimasse liikmesriiki.
 Norras võeti Oslo Ülikooli kaugõppesse vastu massimõrvar Anders Behring Breivik, kes kavatseb vanglas viibides läbida kolmeaastase bakalaureusekursuse politoloogias.
 Saksamaa Liidupäev andis valitsusele häältega 439:119 volitused jätkata läbirääkimisi Kreekale kolmanda abipaketi eraldamiseks. Sarnase heakskiidu andis oma valitsusele ka Austria parlament.
 Venemaal Pihkvas pikendas oblastikohus Eesti Kaitsepolitsei ametniku Eston Kohveri vahi all hoidmist 7. septembrini. Seni oli Kohveri vahi all hoidmise tähtajaks 8. august.

18. juuli

 Ameerika Ühendriikides teatas varemgi vastuoluliste avaldustega tuntust kogunud kinnisvaramagnaat Donald Trump, kes pürgib Vabariikliku Partei presidendikandidaadiks, et erakonna poliitikut ja endist presidendikandidaati John McCaini peetakse sõjakangelaseks vaid seetõttu, et ta Vietnami sõjas vangi langes. Trump lisas ka seda, et temale meeldivad rohkem inimesed, kes vangi ei lange.
 Ameerika Ühendriikides andsid Arkansase, Florida, Indiana, Louisiana, Oklahoma ja Texase kubernerid rahvuskaardile korralduse kanda oma esindustes ja muudel objektidel relvi. Kuberneride korraldus lähtus kaks päeva varem Tennessees toimunud rünnakutest mereväe objektidele, milles hukkus kokku 5 sõjaväelast. 
 Iraani kõrgeim usujuht 'Alī Khāmene'ī teatas oma kõnes, et Iraani ja kuue suurriigi vahel sõlmitud tuumalepe ei too kaasa mingit muutust Iraani poliitikas Ameerika Ühendriikide ja Lähis-Ida riikide suhtes.
 Saudi Araabia siseministeerium teatas, et on vahistanud 431 äärmusliku islamiorganisatsiooni Islamiriik liiget ja hoidnud ära mitu kavandatud pommirünnakut mošeedele, julgeolekujõudude tugipunktidele ja diplomaatilistele esindustele.
 Eestis Tallinna Vabaduse väljakul toimus meeleavaldus massiimmigratsiooni ja illegaalse inimkaubanduse vastu, kus osales umbes 500–600 inimest.

19. juuli

 Põhja-Koreas toimusid kohalike omavalitsuste valimised. 
 Rootsi laevfirma Stena Line reisilaev Stena Jutlandica põrkas teel Frederikshavnist Göteborgi kokku tankeriga. Kuigi laeva keresse tekkis kokkupõrke tagajärjel mitme meetri suurune auk, inimesed õnnetuses vigastada ei saanud ja laev jõudis iseseisvalt sadamasse.
 Saksamaa poliitik Bernd Lucke, euroskeptilise erakonna Alternatiiv Saksamaale endine esimees, asutas uue euroskeptilise erakonna, mis sai nimeks Allianz für Fortschritt und Aufbruch (ALFA).
 Eestis toimus esimene üleriigiline avatud talude päev.

20. juuli

 Afganistanis Lowgari provintsis toimunud NATO vägede õhurünnakus, mis tabas ekslikult Afganistani armee tugipunkti, hukkus 7 ja sai vigastada 5 Afganistani sõdurit.
 Ameerika Ühendriigid ja Kuuba taastasid ametlikult diplomaatilised suhted. Samal päeval avati Washingtonis ka Kuuba saatkond.
 Ameerika Ühendriikides teatas kaitsetööstusettevõte Lockheed Martin Corporation, et ostab 9 miljardi USA dollari eest tsiviil- ja sõjaõhusõidukite tootja Sikorsky Aircraft.
 Belgias Brüsselis toimus Euroopa Liidu siseministrite kohtumine, millel osales ka Eesti siseminister Hanno Pevkur. Kohtumisel arutati liikmesriikide panust pagulaste ümberpaigutamisse ja -asustamisse.
 Kreekas avati pärast kolmenädalast pausi taas pangakontorid. Seni sularaha väljavõtmisele kehtinud päevane limiit (60 eurot päevas) asendati nädalase limiidiga (420 eurot nädalas). Ühtlasi taasalustasid Kreeka võimud võlgade tasumist rahvusvahelistele laenuandjatele.
 Leedu pealinnas Vilniuses võeti maha viimased neli nõukogude ajast pärinevat ideoloogilise tähendusega monumentaalset kujudepaari, mis asusid kesklinnas paikneval Rohelisel sillal. Kujud võeti maha, sest need olid muutunud inimestele ohtlikuks.
 Senegalis Dakaris algas kohtuprotsess Tšaadi ekspresidendi Hissène Habré üle, keda süüdistatakse tema võimu ajal toime pandud inimsusvastastes kuritegudes.
 Türgis Süüria piiri lähistel asuva Suruçi linna kultuurikeskuse juures plahvatas pomm, mille tagajärjel hukkus vähemalt 30 inimest ja ligi 100 inimest sai eri raskusastmega vigastusi. Kuigi plahvatuse eest keegi vastutust ei võtnud, kahtlustasid võimud, et tegemist oli äärmusliku islamiorganisatsiooni Islamiriik toime pandud enesetapurünnakuga.
 Ukrainas algas NATO ja Ukraina vägede ühine sõjaline õppus Rapid Trident. Kokku osalesid sellel 1800 sõdurit 18 riigist, teiste seas ka Eestist.
 ÜRO Julgeolekunõukogu kiitis ühehäälselt heaks tuumaleppe Iraani ja kuue suurriigi vahel.
 Eesti majandus- ja taristuminister Kristen Michal oli visiidil Ida-Virumaal, külastades Narva Tööstusparki, ettevõtteid Nitrofert ja Viru Keemia Grupp. Ettevõtet Nitrofert külastas seal kavandatavate koondamistega seoses ka tervise- ja tööminister Rannar Vassiljev.
 Eesti rahandusminister Sven Sester koos mitmete kõrgete rahandusministeeriumi ametnikega taasavas Narvas renoveeritud piiripunkti Narva-1. Lisaks külastas minister mitmeid Ida-Virumaa ettevõtteid.
 Saaremaal Kuressaares algasid 26. juulini kestvad Saaremaa Ooperipäevad. Ooperipäevade viimasel kolmel päeval osales ka Eesti kultuuriminister Indrek Saar.

21. juuli

 2016. aasta Ameerika Ühendriikide presidendivalimised: Ohio osariigi kuberner John Kasich teatas, et kavatseb pürgida Vabariikliku Partei presidendikandidaadiks. Kasichist sai sellega 16. kandidaat Vabariikliku Partei presidendikandidaadi kohale.
 Burundis toimusid presidendivalimised. Opositsioonierakonnad boikoteerisid valimisi. Valimised võitis ametis olev president Pierre Nkurunziza, kes sai 69,4% valijate toetuse.
 Jaapanis astus ettevõtet tabanud raamatupidamisskandaali tõttu tagasi Jaapani elektroonikakontserni Toshiba tegevjuht Hisao Tanaka.
 Maldiivide parlament tagandas ametist riigi asepresidendi Mohamed Jameel Ahmedi. Järgmisel päeval vannutati uueks asepresidendiks Ahmed Adeeb.

22. juuli

 Afganistani põhjaosas Fāryābi provintsis Almari linna turul toimunud enesetaputerroristi rünnakus hukkus 15 inimest, veel kümned inimesed said eri raskusastmega vigastusi.
 Egiptuses Kairos mõistis kriminaalkohus riigi endise peaministri Aḩmad Naz̧īfi viieks aastaks vangi ja kohustas teda maksma 9 miljonit Egiptuse naela trahvi. Naz̧īf oli süüdi mõistetud korruptsioonis ja ebaseaduslikus rikastumises.
 Luksemburgis algas Euroopa Liidu keskkonnaministrite kahepäevane mitteametlik kohtumine, millel osales ka Eesti keskkonnaminister Marko Pomerants. Kohtumise üks keskseid teemasid oli Ühinenud Rahvaste Organisatsiooni Pariisi kliimakonverentsi ettevalmistamine.
 Nigeeria põhjaosas Gombe linna kahes bussipeatuses toimunud pommiplahvatustes hukkus vähemalt 37 ja sai vigastada 105 inimest. Rünnakute korraldamises kahtlustati islamistlikku äärmusorganisatsiooni Boko Haram.
 Tšehhi idaosas Studénka linna raudteeülesõidul toimunud kiirreisirongi ja veoki kokkupõrkes hukkus 2 ja sai vigastada veel 12 inimest.
 Eestis oli ametlikul visiidil Moldova terviseminister Mircea Buga, kes kohtus oma Eesti kolleegi Rannar Vassiljeviga. Kaks ministrit allkirjastasid kahe riigi vahel sõlmitud koostöölepingu tegevuskava.
 Eesti Raudtee nõukogu teatas, et tegi transiidi- ja logistikasektoris pikka kogemust omavale Sulev Loole ettepaneku asuda tööle Eesti Raudtee juhatuse esimehena.

23. juuli

 Ameerika Ühendriikides Louisiana osariigis Lafayette'i linna kinos toimunud tulistamises hukkus 2 ja sai haavata veel 7 inimest. Kui politsei sündmuskohale saabus, sooritas 59-aastane tulistaja John Houser enesetapu.
 Ameerika Ühendriikide president Barack Obama alustas ringsõitu Aafrika riikides. Esimesena külastas president Keeniat, kust on pärit tema isa.
 Jaapani meediakorporatsioon Nikkei teatas, et ostab Suurbritannia kirjastuskontsernilt Pearson PLC 1,2 miljardi euro eest ajalehte Financial Times välja andva ettevõtte Financial Times Group.
 Kreeka parlament kiitis varahommikul heaks uue rahvusvahelise abipaketi saamise eeltingimuseks oleva teise reformide paketi.

24. juuli

 Ameerika Ühendriikide kaitseminister Ashton Carter tegi üllatusvisiidi Iraagi Kurdistani pealinna Erbili ja kohtus seal regiooni presidendi Mesûd Barzanîga.
 Itaalia lõunaosas Bari linna lähistel Modugnos Bruscella ilutulestikuvabrikus toimunud plahvatuses hukkus vähemalt 7 inimest ja veel kümned inimesed said eri raskusastmega vigastusi.
 Türgi õhuväed alustasid rünnakuid islamistliku äärmusorganisatsiooni Islamiriik positsioonidele Süürias.
 Türgi politsei korraldas riigi 13 provintsis üheaegsed reidid, mille käigus peeti kinni 251 inimest, keda kahtlustatakse sidemetes islamistliku äärmusorganisatsiooniga Islamiriik ja kurdi terroristidega.
 Venemaal Kaasanis algasid 2015. aasta ujumise maailmameistrivõistlused.
 Eesti peaminister Taavi Rõivas oli visiidil Saare maakonnas, kohtudes seal Kuressaare linnajuhtide ja Lääne-Saare vallajuhtidega. Peaministriga oli kaasas ka majandus- ja taristuminister Kristen Michal, kes kohtus visiidi raames Saaremaa ettevõtjatega.
 Eesti tervise- ja tööminister Rannar Vassiljev oli visiidil Kohtla-Järvel, kus ta kohtus sealse linnapea Jevgeni Solovjoviga ja külastab Ida-Viru Keskhaiglat.
 Tartu Ülikooli Viljandi Kultuuriakadeemia direktori kordusvalimistel valiti kultuuriakadeemia uueks direktoriks hispaania džässpianist ja muusikateaduse doktor Iñaki Sandoval Campillo.

25. juuli

 Ameerika Ühendriikide president Barack Obama lubas Keenia pealinnas Nairobis Keenia võimudele senisest tihedamat koostööd äärmusliku islamiliikumise Ash-Shabāb vastu võitlemisel, kuid kritiseeris teravalt Keenia valitsust homoseksuaalsete inimeste kohtlemise pärast ja teatas, et ükski Aafrika riik ei tohiks inimesi diskrimineerida nende seksuaalsuse pärast.
 Saudi Araabia teatas, et nende juhitav koalitsioon kehtestab alates järgmisest päevast sõjategevuses Jeemenis viiepäevase vaherahu riiki humanitaarabi toimetamiseks.
 Somaalia pealinnas Muqdishos toimus kaks rünnakut, mille eest võttis vastutuse äärmuslik islamiliikumine Ash-Shabāb. Kokku hukkus kahes tulistamises kolm inimest, nende seas üks parlamendiliige ja üks ametnik peaministri büroost.
 Tuneesia parlament võttis häältega 174:0 vastu uue terrorismivastase seaduse, mis lubab terrorismis süüdimõistetutele rakendada edaspidi surmanuhtlust.
 Türgi õhuväed korraldasid öösel õhurünnakuid Iraagi põhjaosas asuvatele Kurdistani Töölispartei laagritele. Samuti jätkasid Türgi õhuväed islamistliku äärmusorganisatsiooni Islamiriik positsioonide ründamist Süüria territooriumil. Vastusena rünnakutele teatas Kurdistani Töölispartei, et seni Türgi valitsusega kehtinud vaherahu on kaotanud oma mõtte ja tähenduse. Pealinnas Ankaras õhurünnakute vastu korraldatud meeleavalduse, millel osales umbes 1000 inimest, ajas politsei veekahurite ja pisargaasi abil laiali.
 Eestis Lääne-Virumaal Jänedal algasid kaks päeva kestnud Eesti Talupäevad, kus kuulutati välja aasta talu. Üritusel osales ka maaeluminister Urmas Kruuse.

26. juuli

 Jaapani pealinnas Tōkyōs kukkus elamurajooni viiekohaline väikelennuk. Hukkus 3 inimest – 2 lennukis viibinud meest ja 1 naissoost majaelanik. Veel 5 inimest sai vigastada.
 Jeemeni šiiitlike al-Ḩūthiyyūni mässuliste juht teatasTwitteri vahendusel, et ei nõustu eelmisel päeval Saudi Araabia välja kuulutatud ühepoolse vaherahuga, sest see edendab vaid sunniitlike islamiliikumiste nagu Al-Qā'idah ja Islamiriik huve.
 Nigeeria kirdeosas Damaturu linna turul toimunud pommiplahvatuses sai surma vähemalt 15 ja vigastada umbes 50 inimest. Kuigi keegi rünnaku eest vastutust ei võtnud, kahtlustati selle korraldamises äärmuslikku islamiliikumist Boko Haram. 
 Somaalia pealinnas Muqdishos korraldas äärmuslik islamiliikumine Ash-Shabāb enesetapurünnaku Jazeera hotellile. Lõhkeainega täidetud auto plahvatuses hukkus vähemalt 13 inimest, veel 21 inimest said vigastada.
 Süüria president Bashār al-Asad teatas riigitelevisioonis peetud kõnes, et Süüria armee on olnud sunnitud loovutama strateegiliselt vähem olulisi alasid, et keskenduda strateegiliselt oluliste asulate ja piirkondade kaitsele. Samuti nimetas ta Süüria võimude vastu peetavat sõda ebaõiglaseks, sest seda rahastavad maailma rikkaimad ja võimsaimad riigid.
 Türgi kaguosas Diyarbakıri lähistel toimunud rünnakus sõjaväe veoautole hukkus 2 ja sai vigastada 4 Türgi sõdurit. Kuigi keegi rünnaku eest vastutust ei võtnud, kahtlustas Türgi armee rünnaku korraldamises Kurdistani Töölisparteiga seotud võitlejaid.
 Ukraina piirivalveteenistus teatas, et pidas eelmisel päeval Donetski oblastis kinni laskemoona vedanud sõiduki, milles viibinud kahest mehest osutus üks andmete kontrollimisel Venemaa kaadrisõjaväelaseks, kellel on majori auaste. Separatistliku Donetski Rahvavabariigi võimud nimetasid vahejuhtumit Ukraina eriteenistuste lavastuseks.

27. juuli

 Ameerika Ühendriikides allkirjastas Oregoni kuberner Kate Brown seaduse, mis lubab vastavalt kuu alguses jõustunud referendumi tulemustele täiskasvanutel osta kanepit meelelahutuslikel eesmärkidel. Kui algselt arvati, et kanepi müük algab 2016. aasta sügisel, siis osariigi võimud teatasid, et soovivad müügi legaliseerida juba oktoobrist 2015.
 Ameerika Ühendriikide skaudiorganisatsiooni Boy Scouts of America juhatus tühistas vastuolulise keelu, mis ei lubanud seni avalikult homoseksuaalsetel meestel ja naistel töötada organisatsioonis skaudijuhtidena. Erand tehti kirikute toetusel tegutsevatele allorganisatsioonidele, millel lubati usulistele veendumustele viidates keeldu endiselt rakendada.
 Euroopa Komisjon kinnitas, et pärast mitmeid venitusi algasid Ateenas läbirääkimised Kreeka ja rahvusvaheliste võlausaldajate vahel.
 Indias Pandžabi osariigis Dinanagari väikelinnas ründas rühm relvastatud mehi kohaliku aja järgi kell 5 hommikul politseijaoskonda. 12 tundi kestnud tulevahetuses tapeti kõik 3 ründajat, kokku hukkus 9 inimest.
 Moldova president Nicolae Timofti tegi uue valitsuse moodustamise ülesandeks Valeriu Streleţile.
 Suurbritannia peaminister David Cameron alustas ringreisi Aasia riikides. Esimesena külastas ta Indoneesiat ja kohtus Indoneesia presidendi Joko Widodoga, lubades Indoneesia taristu arendamiseks kuni 1 miljardi Suurbritannia naelsterlingi väärtuses laene.

28. juuli

 Liibüas Benghazi linnas toimunud enesetaputerroristi rünnakus ja kokkupõrgetes islamistlike võitlejatega hukkus 12 Liibüa sõdurit ja veel üle 20 sõduri sai haavata.
 Malaisia peaminister Najib Razak vabastas ametist oma asetäitja Muhyiddin Yassini, kes oli peaministrit üles kutsunud selgitama riikliku investeerimisfondiga seotud hämaraid asjaolusid.
 Soome pealinnas Helsingis avaldas ligi 15 000 peamiselt välismaist päritolu inimest meelt erakonda Põlissoomlased kuuluva parlamendiliikme Olli Immoneni seisukohtade vastu multikulturalismi teemadel. Immonen oli oma Facebooki postituses multikulturalismi hukka mõistnud ja lubanud aktiivselt selle vastu võidelda.

29. juuli

 Afganistani võimud avalikustasid andmed, mille kohaselt on äärmusliku islamiliikumise Ţālebān juht mulla Moḩammad ‘Omar üle kahe aasta surnud. Afganistani võimude käsutuses oleva info järgi suri ta aprillis 2013 Pakistanis loomulikku surma.
 Prantsusmaa välisminister Laurent Fabius tegi esimese Prantsusmaa välisministrina viimase 12 aasta kestel ametliku visiidi Iraani ja andis president Ḩasan Rūḩānīle edasi president François Hollande'i ametliku küllakutse.
 Réunioni saare lähedalt India ookeanist leiti lennukiriismeid, mis pärinesid Boeing 777 tüüpi reisilennukilt. Ekspertide hinnangul on tõenäoliselt tegemist märtsis 2014 kadunuks jäänud lennu MH370 riismetega.
 ÜRO Julgeolekunõukogu hääletas resolutsiooni üle, mis oleks muuhulgas loonud rahvusvahelise tribunali lennu MH17 alla tulistanud isikute üle kohtumõistmiseks. Resolutsioon kukkus läbi, sest Venemaa vetostas selle.
 Eesti maaeluminister Urmas Kruuse oli visiidil Valga- ja Viljandimaal, kus ta arutas sigade Aafrika katkuga seotud küsimusi maavanemate ja maakondlike veterinaarkeskuste juhtidega.

30. juuli

 Afganistani äärmuslik islamiliikumine Ţālebān kinnitas eelmisel päeval avaldatud andmeid liikumise juhi mulla Moḩammad ‘Omari surmast ja teatas, et liikumise uueks juhiks on valitud mulla ‘Omari asetäitja, mulla Akhtar Mohammad Mansour.
 Iisraelis Jeruusalemmas toimus geiparaad. Paraadil osalejaid ründasid äärmusortodokssed juudid – kuus inimest said rünnakutes noahaavu, neist kahe vigastused olid rasked. Üks haavata saanud teismeline tüdruk suri hiljem haiglas.
 Moldova parlament kiitis häältega 52:41 heaks peaminister Valeriu Streleţi valitsuskabineti, mis andis samal päeval ka ametivande.
 Türgi kaguosas Şırnaki provintsis rünnati sõjaväekonvoid. Rünnakus hukkus kolm sõdurit, armee andmetel korraldasid rünnaku Kurdistani Töölispartei võitlejad.
 Eestis kinnitas Tallinna Tehnikaülikooli kuratooriumi uus koosseis häältega 8:3 akadeemik Jaak Aaviksoo valimise ülikooli rektoriks.

31. juuli

 Colombias Césari departemangus Codazzi linna lähistel kukkus mootoririkke tõttu alla sõjaväe transpordilennuk. Hukkusid kõik pardal viibinud 11 sõjaväelast.
 Prantsusmaa ja Venemaa sõlmisid kokkuleppe, mille kohaselt tasub Prantsusmaa Venemaale kahe tellitud, kuid majandussanktsioonide tõttu tarnimata jäetud miinitõrjelaeva Mistral eest hüvitist 1,16 miljardit eurot.
 Rahvusvaheline Olümpiakomitee valis 2022. aasta taliolümpiamängude ja paraolümpiamängude toimumiskohaks Hiina pealinna Pekingi.
 Suurbritannias Hampshire'i krahvkonnas kukkus alla väikelennuk nelja inimesega pardal, kõik lennukis viibinud hukkusid. Tegemist oli eralennukiga, mille pardal olid Usāmah ibn Lādini sugulased.
 Šveitsi riigipank teatas, et Šveitsi frangi tugevnemise tõttu euro suhtes on pank 2015. aasta esimesel poolaastal saanud kahjumit ligi 50 miljardi Šveitsi frangi ehk umbes 33 miljardi euro ulatuses.
 Tšaadi parlament taastas ühehäälselt (146 poolthäälega, 43 liiget puudus hääletuselt) surmanuhtluse terroriaktide kavandamise ja toimepaneku eest. Surmanuhtlus kaotati Tšaadis alles kuus kuud varem.
 Eesti keskkonnaminister Marko Pomerants oli visiidil Ida-Virumaal, kus ta külastas keskkonnaettevõtte ÖkoSil filiaali Sillamäel ja ohtlike jäätmete käitluskeskust Vaivaras.

Viited

 2015-07